HANA บวกกว่า 3% สวนตลาดฯ โบรกฯ เชียร์ “ซื้อเก็งกำไร” รับผลดีค่าเงินบาทอ่อน
HANA บวกกว่า 3% สวนตลาดฯ โบรกฯ เชียร์ “ซื้อเก็งกำไร” รับผลดีค่าเงินบาทอ่อน ล่าสุด ณ เวลา 11.28 น. อยู่ที่ 40.75 บาท บวก 1.25 บาท หรือ 3.16% สูงสุดที่ 41.25 บาท ต่ำสุดที่ 39.75 บาท ด้วยมูลค่าซื้อขาย 99.85 ล้านบาท
4 ต.ค. 2561

ผู้สื่อข่าวรายงานว่า ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ล่าสุด ณ เวลา 11.28 น. อยู่ที่ 40.75 บาท บวก 1.25 บาท หรือ 3.16% สูงสุดที่ 41.25 บาท ต่ำสุดที่ 39.75 บาท ด้วยมูลค่าซื้อขาย 99.85 ล้านบาท ขณะที่ดัชนีตลาดหุ้นไทยโดยรวมลบ 0.47%

ทั้งนี้ บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ แนะ “ซื้อเก็งกำไร” หุ้น HANA โดยมองว่าจะได้ประโยชน์จากการที่ค่าเงินบาทอ่อนค่า หลังจากที่เมื่อคืนนี้อัตราผลตอบแทนพันธบัตรรัฐบาลสหรัฐ (US Bond Yield) อายุ 10 ปี พุ่งขึ้นทำจุดสูงสุดในรอบ 10 ปีที่ 3.18% ซึ่งเป็นการเพิ่มขึ้นวันเดียวถึง 10 basis point จากการที่ตัวเลขการจ้างงานภาคเอกชนของสหรัฐออกมาดี
โดยบ่งบอกให้เห็นถึงเศรษฐกิจที่ฟื้นตัวแข็งแกร่งและแนวโน้มขาขึ้นของอัตราดอกเบี้ยนโยบายของสหรัฐอย่างชัดเจน ซึ่งส่งผลให้ค่าเงินดอลลาร์แข็งค่าขึ้นมาก (Dollar index พุ่งขึ้นจาก93.897 เมื่อปลายเดือนก่อนมาที่ 96.04 เช้านี้) ส่งผลให้ค่าเงินบาทกลับมาอ่อนค่าลงค่อนข้างเร็วจากระดับ 32.2725 บาท/ดอลลาร์เมื่อต้นสัปดาห์มาที่ 32.61 บาท/ดอลลาร์ในเช้านี้หรืออ่อนค่าลง 1.05%
อย่างไรก็ตาม แม้ไม่เป็นผลดีกับตลาดโดยรวม (จากการที่แนวโน้มดอกเบี้ยโลกเป็นขาขึ้นและมีการเคลื่อนย้ายเงินทุนกลับไปยังสหรัฐ) แต่เป็นผลบวกกับหุ้นส่งออกอย่างกลุ่มอิเล็คโทรนิคส์ (DELTA HANA KCE), กลุ่มอาหาร (BR CPF GFPT TU) และ กลุ่มท่องเที่ยว (AOT CENTEL MINT)